ועדת הכלכלה, כנסת 20, פרוטוקול מספר 810, 2018-07-09 09:30

איתן כבל: בוקר טוב, אני מתכבד לפתוח את ישיבת ועדת הכלכלה.

איתן כבל: בוקר טוב לגברתי מנהלת הוועדה, היועצות, הממונה על ההגבלים.

איתן כבל: אני תמיד שמח לפגוש בך, ודאי בנושאים שמקדמים עניינים חשובים.

איתן כבל: דובר, רשמת.

איתן כבל: ברשותכם, כמדי יום, ודאי כמדי שבוע, אנו פותחים את היום בהקראת שיר.

איתן כבל: היום יום שני ט״ו בתמוז, 9 ליולי.

איתן כבל: בשבת נקרא את פרשת מטות-מסעי.

איתן כבל: היום נקרא את שירו של אורן עילם, שיר שנשלח אליי בפייסבוק.

איתן כבל: אורן עילם, יליד 1971, ד"ר לפסיכולוגיה מחקרית.

איתן כבל: בשנת 2007 יסד את האתר שירה חברתית סושיאל פואטרי.

איתן כבל: בשנת 2013 יסד את כתב העת ביטאון שירה, ומאז פרסם 238 גיליונות של כתב העת, בעריכתו, ובהשתתפות מיטב המשוררים בישראל.

איתן כבל: השיר היום מתכתב בצורה חדה עם המציאות הקשה המתחוללת בעוטף עזה בכל הקשור לטרור העפיפונים והשריפות הרבות הנגרמות מכך.

איתן כבל: כוכבית.

איתן כבל: "מַהִי שִׁירָה לְעֻמַּת מְצִיאוּת בּוֹעֶרֶת, מַהִי שִׁירָה לְעֻמַּת טֵרוֹר, מַהִי שִׁירָה לְעֻמַּת הַצָּתוֹת, מַהִי שִׁירָה לְעֻמַּת עֵצִים בֹּעֲרִים.

איתן כבל: בָּתִּים בֹּעֲרִים, אֲנָשִׁים שֶׁמִּתְפַּנִּים מִבָּתֵּיהֶם.

איתן כבל: מַהִי שִׁירָה עֲבוּר חַסְרֵי הַבַּיִת, שֶׁמִּתְפַּנִּים מֵאֵי שָׁם לְאֵי שָׁם.

איתן כבל: נִפְטָרִים מִשְּׁאִיפַת עָשָׁן בְּמָקוֹם אֶחָד, כְּדֵי לָמוּת מִשְּׁאִיפַת עָשָׁן בְּמָקוֹם אַחֵר.

איתן כבל: "מַהִי שִׁירָה לְעֻמַּת אַדְרֶנָלִין שׁוֹטֵף רְחוֹבוֹת גּוּפוֹת בְּמַצָּבֵי חֵרוּם.

איתן כבל: מַהִי שִׁירָה לְעֻמַּת כִּסּוּיֵי תַּחַת, מִכְבְּסוֹת מִלִּים, מַהִי שִׁירָה לְעֻמַּת יְצָרִים, מַהִי שִׁירָה לְעֻמַּת לוּלְיָן עַל חֶבֶל דַּק, מָתוּחַ בֵּין עָרִים כְּחוּט חַשְׁמַל, שֶׁצַּד אֶחָד שֶׁלּוֹ מַתְחִיל לִבְעֹר.

איתן כבל: "מַהִי שִׁירָה לְעֻמַּת פְּתִיל שֶׁל דִּינָמִיט-אָדָם.

איתן כבל: כְּבָר רָאָה הַכֹּל, כְּבָר יוֹדֵעַ, כְּבָר מֵבִין.

איתן כבל: מַהִי שִׁירָה לְעֻמַּת מִנְּהָרוֹת וּתְעָלוֹת תַּת-קַרְקָעִיּוֹת, בְּשִׁלּוּב עִם הַצָּתוֹת רְצִיחוֹת וְטֵרוֹר.

איתן כבל: מַהִי שִׁירָה לְעֻמַּת אָדָם מִתְחַפֵּר בִּתְעָלוֹת הַשִּׁיר, נוֹטֵשׁ אֶת הָעוֹלָם הַפִיזִי, שׁוֹאֵף לְהִתְחַפֵּר.

איתן כבל: כְּחֹלֶד, בְּתוֹךְ הָאוֹתִיּוֹת הַשְּׁחֹרוֹת שֶׁבַּמַּחְשֵׁב, לַחְפֹּר מִלִּים מִתּוֹךְ עַצְמָן, לִבְרֹחַ מֵהַמְּצִיאוּת כָּל עוֹד הִיא לֹא נוֹשֶׁכֶת.

איתן כבל: לִבְרֹחַ מִשֶּׁטֶף הָאַדְרֶנָלִין לְתוֹךְ עוֹלָם חָשׁוּךְ שֶׁמְּכַרְסֵם מִלִּים שְׁחֹרוֹת בְּדַפֵּי נְיַר עֵץ דִּיגִיטָלִי".

איתן כבל: בוקר טוב לכם.

איתן כבל: אפשר להתחיל את היום, ואחלה שיר.

איתן כבל: גברתי היועצת המשפטית, איפה אנחנו אוחזים?

איתן כבל: אזכיר שהתקדמנו מאוד-מאוד בהכנה.

אתי בנדלר: היה דיון בהצעת החוק הזו.

אתי בנדלר: נשמעו הערות.

אתי בנדלר: גם אני השמעתי את הערותיי.

אתי בנדלר: הממונה הציעה שנקיים פגיעה עם הצוות המשפטי של הרשות להגבלים עסקיים כדי לנסות להגיע להסכמות בקשר להערות שלי.

אתי בנדלר: פגישה כזו אכן התקיימה.

אתי בנדלר: הוגשו תיקונים שבאים לידי ביטוי בנוסח שמונח עכשיו על שולחן הוועדה, ובהם הוועדה תצטרך לדון, בנוסח המתוקן.

איתן כבל: אז נתחיל, ברשותכם.

איתן כבל: גברתי, תוכלי להתייחס?

מיכל הלפרין: אני חושבת שאת דברי ההקדמה שלי על חשיבות החוק הזה אמרתי.

איתן כבל: איני מדבר על ההקדמה אלא לגופו.

מיכל הלפרין: אני חושבת שבדיון שהתקיים בין הצוות המשפטי ליועצת המשפטית של הוועדה קיבלו הסוגיות שהטרידו את היועצת המשפטית מענה, ואני מושבת שהנוסח שמונח כרגע נותן פתרון לסוגיות שעלו.

איתן כבל: תודה.

איתן כבל: אז אפשר לעבור להקראה?

מיכל כהן: כן.

מיכל כהן: מיכל כהן, סגנית היועץ המשפטי ברשות ההגבלים העסקיים.

מיכל כהן: הצעת חוק ההגבלים העסקיים (מתן הוראות ליבואן ישיר- הוראת שעה), התשע"ח–2017.

מיכל כהן: תיקון חוק ההגבלים העסקיים- הוראת שעה.

מיכל כהן: 1 .

מיכל כהן: בתקופה שמיום תחילתו של חוק זה עד תום שלוש שנים מהמועד האמור (להלן- תקופת הוראת השעה), יקראו את חוק ההגבלים העסקיים, התשמ"ח–1988‏, כך: (1) אחרי סעיף 31ד יבוא: "פרק ד'2 : מתן הוראות ליבואן ישיר.

מיכל כהן: הגדרות.

איתן כבל: יש הערות לסעיף הראשון, לרישא?

אתי בנדלר: דנו בשאלה, אם ראוי שתהיה הוראת שעה.

איתן כבל: הסכמנו על זה.

איתן כבל: אני מעלה להצבעה.

איתן כבל: בעד – פה אחד

איתן כבל: מאשר.

איתן כבל: הלאה.

איתן כבל: נעבור להגדרות.

מיכל כהן: הגדרות.

מיכל כהן: 31ה.

מיכל כהן: בפרק זה - "אדם" - כהגדרתו בסעיף 26(ו); "יבוא אישי" – יבוא של טובין על ידי יחיד, שאינו מיועד לצורכי אספקה, ייצור או מתן שירותים ואינו במסגרת של פעילות מסחרית, ובלבד שהוא מיובא בכמות סבירה לשימושו האישי או המשפחתי של אותו יחיד; "יבוא מקביל" – יבוא לישראל של טובין שאינו יבוא אישי, בידי מי שאינו יבואן ישיר.

מיכל כהן: פה אנחנו מתייחסים בייבוא אישי, ראינו אפשרויות שגם יבואנים רשמיים או ישירים יפגעו בתחרות גם מצד ייבוא אישי, שהוא ייבוא על-ידי אדם מן השורה – לא לצרכים מסחריים; לצרכים אישיים או לצורכי משפחתו.

מיכל כהן: כך בעצם מוגדר ייבוא אישי, כמשהו שהוא לא לצורך פעילות מסחרית.

מיכל כהן: התיקון לחוק – כשנגיע לסעיפים המהותיים שלו, מאפשר לתת הוראות לייבואן רשמי או ישיר כדי למנוע פגיעה גם בייבוא אישי, כי אנו רואים גם בייבוא האישי כפתח לתחרות על מוצרים מיובאים.

איתן כבל: בבקשה.

2436: אני חושב שהמונח משפחתי הוא מונח בלתי-מוגבל.

2436: מה זאת אומרת, משפחתי?

2436: באיזו דרגת קרבה משפחתית?

2436: אני יכול לציין ולהגדיר משפחות בישראל גם 200, 300 איש, ולומר שזה במסגרת המשפחה.

איתן כבל: אני מבין מה אתה אומר, אבל על זה אני אומר – אתה חונן לאדם דעת ומלמד לאנוש בינה.

איתן כבל: כלומר אם מישהו הביא, נניח, 300 טלפונים סלולריים, והמשפחה שלו היא משפחת לין – אין סיכוי בעולם – בסוף-בסוף, כשאתה מדבר באופן משפחתי, זה קודם כל המשפחה הגרעינית.

איתן כבל: זה יכול להיות אולי עוד נכדים, לא מעבר.

איתן כבל: זו הכוונה.

איתן כבל: הדברים גם נאמרים לפרוטוקול.

2436: אדוני היו"ר, אנחנו רוצים למנוע ככל האפשר חיכוכים מיותרים בייבוא אישי בין היבואן לבין רשויות המכס.

2436: אם אנחנו לא מגדירים באיזו קרבת משפחה זה המשפחה, יבוא אדם ויאמר שזה גם בני הדודים שלי, גם של משפחות רחוקות ביותר, ואפשר להגיע עד 200, 300 איש שיהיו במסגרת ההגדרה הרחבה של משפחה, אך אני סבור, שיש כאן מקום שנגדיר משפחה, באיזו דרגת קרבה.

2436: הסיבה לכך היא שההגדרה הזו של משפחה לא נמצאת רק כאן בחוק אלא גם בצווים שאנחנו מכירים אותן, בתקנות שעברו.

2436: חשוב שתהיה הגדרה, מהי משפחה.

2436: מהי דרגת הקרבה שאנחנו מתכוונים אליה.

2436: משום שאנחנו נתנו סמכות לרשויות המס לומר שמה שנראה כייבוא אישי, אינו ייבוא אישי אלא ייבוא מסחרי, ואנחנו צריכים להגדרות יותר מדויקות, שימנעו את החיכוך.

איתן כבל: העניין ברור.

איתן כבל: יש לי דעה בעניין, אבל אני מעוניין לשמוע קודם את הממונה.

מיכל כהן: יש כרגע טיוטת צו בנושא ייבוא אישי, שכבר עברה החלטת ממשלה, ושם מתייחסים לכמות סבירה לעניין ייבוא אישי.

מיכל כהן: מכאן אני חושבת, שאנו יכולים לעשת את ההיקש.

מיכל כהן: כשמדובר בייבוא בכמות סבירה לשימוש אישי או משפחתי, אומרת טיוטת הצו: לעניין אחרון זה יראו בכמויות הבאות ככמויות סבירות לשימוש אישי או משפחתי.

מיכל כהן: במשלוח שעלותו מעל 1,000 דולר של ארצות הברית, עד חמש יחידות מאותו סוג, ואם עלות המשלוח היא פחות – עד כמות של 30 יחידות מאותו סוג.

מיכל כהן: כלומר אנחנו לא מדברים פה על מאות.

מיכל כהן: זו הפרשנות שניתנת לדברים האלה בצו, ונראה לי שמפה ניתן ללמוד את ההיקש.

איתן כבל: בבקשה.

מיכל הלפרין: בסופו של דבר ההגדרה של ייבוא אישי מצויה פה כדי לאפשר לממונה, לתת הוראות למקרים שבהם היבואן הרשמי או היבואן הראשי מנסה לחסום ייבוא אישי.

מיכל הלפרין: אין פה עניין של ודאות של רשויות המכס בהחלטה האם להכניס משהו תחת ייבוא אישי או לא; יש פה החלטה מעין שיפוטית של הממונה על ההגבלים העסקיים, שאני לא מעלה על דעתי שיתחיל ויכוח על האם 500 סלולריים זה משפחתי או לא משפחתי, ומכאן הסמכות שלו להטיל הוראות או לא.

מיכל הלפרין: זה לא נוגע לוודאות של רשויות המכס בכלל.

מיכל הלפרין: זה קצת להוציא את הדברים מהקשרם.

איתן כבל: תודה.

איתן כבל: בבקשה.

אתי בנדלר: הביטוי אישי או משפחתי, כפי שמר לין אמר בעצמו, שזור במספר דברי חקיקה, ובשום מקום באותם מקומות אין הגדרה, מהי משפחתי.

אתי בנדלר: לא הייתי מציעה להתחיל את ההגדרה הזו דווקא כאן.

2436: אבל פה זה בחוק ושם זה בצווים.

2436: החוק הוא עליון עדיין.

אתי בנדלר: אין ספק.

אתי בנדלר: גם בפקודת הרוקחים, אגב, יש ייבוא או משפחתי, וזו חקיקה ראשית.

2436: אני מזהיר אתכם, שיהיו חיכוכים רבים מאוד בעניין.

איתן כבל: בבקשה.

דן כרמלי: עו"ד דן כרמלי, איגוד לשכות המסחר.

דן כרמלי: בוקר טוב, אדוני היושב-ראש.

דן כרמלי: אני רוצה להתייחס למושג כמות סבירה שכרגע הועלה כאן.

דן כרמלי: שמענו את הנתונים.

דן כרמלי: נכון הוא שהנתונים נלקחים מטיוטת או מתזכיר צו ייבוא אישי.

דן כרמלי: כמות סבירה של 30 פריטים בערך של עד 1,000 דולר ללא הגבלת תדירות זה ודאי לא כמות סבירה.

דן כרמלי: אנחנו מדברים על מסלול שייווצר באמצעות אותו צו ייבוא אישי אבל משפיע גם על דבר החקיקה שבו עסקינן עתה, שהוא בעצם מסלול להעברת ייבוא מסחרי בתחפושת ייבוא אישי.

איתן כבל: העניין ברור.

איתן כבל: הטענה שלו, שאם אדם כל שבוע יזמין- - -

דן כרמלי: אפילו כל יום, הוא ובני משפחתו.

מיכל הלפרין: אנחנו לא מדברים על המכס ועל שיקול דעתו כשהוא רואה משלוח לנגד עיניו; אנחנו רואים את הממונה, שיצטרך לתת הוראות על מצב שבו יבואן ישיר מנסה לחסום את זה.

איתן כבל: זה לא איש פרטי.

איתן כבל: אנחנו כאן לא עוסקים במאן דהוא שיושב בפתח תקווה, ראש העין, חיפה או ירושלים ועושה הזמנה דרך האינטרנט ומתחיל לקבץ לו כל שבוע 30 צופרים לאופניים – סתם דוגמה.

איתן כבל: זו לא הכוונה.

איתן כבל: אני מבין את הדאגה שלך, אבל זה לא בסיפור הזה.

מיכל כהן: יש עוד הגדרה.

מיכל כהן: יבואן ישיר.

מיכל כהן: "יבואן ישיר" – אדם שמתקיים לגביו אחד מאלה: (1) הוא מייבא לישראל טובין או מפיץ טובין שיובאו לישראל, בהתאם להסדר עם יצרן הטובין במדינת חוץ; (2) הוא מייצר טובין בישראל, מכח הסדר עם אדם במדינת חוץ.

איתן כבל: תוכלי לתת הסבר קצר?

איתן כבל: למרות שזה די ברור מההקראה.

מיכל כהן: יבואן ישיר הוא יהיה מושא ההוראות של הממונה, כלומר מי שעליו יכולה להטיל הממונה הוראות מכוח התיקון הזה.

מיכל כהן: אנו מתייחסים כאן לשתי אפשרויות: האחת, מי שיש לו הסכם עם יצרן בחו"ל, והוא מכוח ההסכם הזה מייבא את הטובין לישראל – מה שאנחנו הרבה פעמים מכנים יבואן רשמי.

מיכל כהן: האופציה השנייה, שגם עליה חשבנו שראוי שתיפול תחת אותה קטגוריה, זה מי שמייצר בארץ, אך מכוח הסכם עם אדם במדינת חוץ, כלומר יש מותג בין-לאומי שניתן מכוח הסכם לייצר אותו בארץ.

מיכל כהן: דוגמה לכך זה ייצור של קוקה קולה בארץ – הייצור נעשה בארץ.

עיסאווי פריג': דוגמאות לגבי הרכבים כאן.

מיכל כהן: זה לא נכנס לייצור בארץ.

עיסאווי פריג': היום, מה יש ייצור מוצר או משהו שקשור לייבוא רכב.

מיכל כהן: אין ייצור רכב בארץ, לכן זה נכנס לחלופה הראשונה.

מיכל כהן: זה יחול גם על רכבים.

אתי בנדלר: אם יקום כאן מפעל, שייצר חלקים בזיכיון - רכב או חלקי רכב.

מיכל כהן: גם לכל מי שמייצר מכוח הסכם וזכות עם האדם שמחזיק בזכויות בחו"ל, בין אם הוא מייצר בארץ, בין אם הוא מייבא את זה – לשני הגופים האלה נבקש לאפשר לממונה לתת הוראות, אם נראה שההתנהגות שלהם פוגעת בייבוא מקביל של מוצרים.

איתן כבל: תודה.

איתן כבל: בבקשה.

אינגריד הר אבן: בוקר טוב.

אינגריד הר אבן: אינגריד הר אבן, איגוד המוסכים.

אינגריד הר אבן: אחד התחומים שבהם הפגיעה בתחרות על-ידי יבואנים רשמיים היא עזה הוא כמובן תחום הרכב.

אינגריד הר אבן: לפני שנגיע להערות המהותיות יש לי הערה נוסחית, שמאוד מטרידה אותנו.

אינגריד הר אבן: בעוד שבהצעת החוק הנוכחית מדובר בייבוא מקביל, הרי שבחוק שירותים לרכב מדובר על שלושה סוגי יבואנים מסחריים: היבואן הישיר, שהגדרתו די דומה להגדרה שאתם מביאים היום, ויש עוד שני סוגי יבואנים – יבואן זעיר ויבואן עקיף, כלומר המילה מקביל שהבאתם היום, לא תואמת את לשון חוק רישוי שירותים לרכב, והיבואן העקיף והיבואן הזעיר, לפי חוק רישוי שירותים לרכב, הם אלה שעלולים להיפגע חוץ מהציבור, כמובן, ומעוסקים אחרים בתחום מפגיעה בתחרות על-ידי יבואן ישיר, ואנחנו היינו רוצים שתהיה הלימה גם במלל וגם במהות כדי שלא ניפול פה בין הכיסאות בתחום הרכב.

איתן כבל: בבקשה.

מיכל כהן: יבוא מקביל שמוגדר בחוק שלנו זה כל יבוא שהוא לא בידי יבואן ישיר.

מיכל כהן: גברתי אמרתי שיבואן ישיר כן תואם את ההגדרות בחוק רישוי שירותי רכב, לכן כל ייבוא שהוא לא על-ידי יבואן ישיר כן יוכל ליהנות מההגנה באמצעות הוראות של הממונה.

מיכל כהן: לכן אני מניחה שגם יבואן זעיר וגם יבואן מקביל אחר.

מיכל כהן: ההגדרה שלנו לייבוא מקביל היא מאוד רחבה – היא כל מה שלא נכנס לתוך ייבוא ישיר.

מיכל כהן: כל מי שהוא לא ישיר, הוא מקביל.

מיכל כהן: לכן זה יכול ללכת רק להרחבה ולא לצמצום.

איתן כבל: בבקשה.

רוית ארבל-הוסמן: עו"ד רוית ארבל, בשם התאחדות התעשיינים.

רוית ארבל-הוסמן: אני רוצה להתייחס לעניין הכללת יצרנים ישראליים במסגרת ההגדרה של יבואן ישיר.

רוית ארבל-הוסמן: בפעם ראשונה יצרנו יבואן, כמדומני, בחוק ישראלי, אבל מעבר לזה אני רוצה להקדים ולחזור על ההערה שלנו מהדיון הקודם, ולהזכיר לאדוני שבשעה הבאה אנחנו אמורים להתחיל לדון ברפורמה הגדולה לחוק ההגבלים, שבין היתר נדון בה בתיקון להגדרת מונופולין, תיקון שאמור לייתר, גם לפי דעת הרשות וגם לפי דברי ההסבר לתזכיר שפורסם על-ידי רשות ההגבלים, אמור לייתר לחלוטין את כל התיקון הזה, כך שאני חוזרת על ההערה- - -

איתן כבל: אני מניח שמי שכתב את זה, גם כתב את החוק שנדון בו בעוד שעה קלה, אז הוא מודע לזה.

רוית ארבל-הוסמן: אותו גורם גם הסביר שמדובר בשיקולים טקטיים כאלה ואחרים, לכן זו הוראת שעה לשלוש שנים.

רוית ארבל-הוסמן: אני חושבת שאפשר להפוך את הסדר.

איתן כבל: העניין ברור.

רוית ארבל-הוסמן: נעבור לגופו.

רוית ארבל-הוסמן: הסבירה עו"ד כהן מהרשות את הצורך להכליל גם יצרנים ישראליים.

רוית ארבל-הוסמן: אני רק רוצה להדגיש שמדובר בעניין תקדימי.

רוית ארבל-הוסמן: עצם ההתייחסות העקרונית ליצרן כיבואן – מדובר בקונטקסט במתן סמכות די גורפת לממונה על ההגבלים, לתת עדיפות במקרים מסוימים לייבוא במקביל.

רוית ארבל-הוסמן: לא בטוח שהשיקולים הללו נכונים, כשמדובר ביצרן ישראלי, שמעסיק עובדים ישראליים, שיש כל חסמי הכניסה כדי להקים ולייצר את המפעל בישראל.

רוית ארבל-הוסמן: אז אם אנחנו לא- - -

איתן כבל: את מערבבת שני דברים.

איתן כבל: קשה לדבר בוועדה הזו על גורם שלא פועל למען הכחול-לבן.

איתן כבל: אני לא חושב שיש ועדה בכנסת ישראל, ודאי בשנים האחרונות, שכל כך עשתה והובילה עניינים שנוגעים, וש פה עניינים שכל אחד מכם מכיר.

איתן כבל: יש פה שתי רמות: התחרות, שצריך לייצר אותה.

איתן כבל: גם אם אתה מייצר בארץ, תמיד אמרנו – בגלל שאתה מייצר בארץ, שאנשים יידפקו, סליחה על הביטוי.

איתן כבל: מצד שני, אם המדינה מחליטה – וזה מה שאני תמיד אומר – שבנושא מסוים – זה יכול להיות מחלפים לרכב, שהמדינה אומרת:

איתן כבל: אנחנו רואים חשיבות בייצור של זה, ולתת לו עדיפות - זו זכותה.

איתן כבל: זה מה שאנחנו כל הזמן מייצרים, אבל אני חושב שזה לא אמור לבוא בסתירה לעניין הזה.

איתן כבל: דווקא פה, כאן זה לייצר כללי משחק, שאם המדינה מעבר לזאת רוצה לקבוע מדרגה נוספת, שהיא אומרת: חשוב לנו, למשל, מפעלי הטחינה בצפון, שיקבלו ממד של עדיפות – זכותם.

איתן כבל: אני מעודד את זה.

איתן כבל: אנחנו מדברים פה על נקודת היציאה, שצריכה להיות במידה רבה שוויונית, עד כמה שניתן.

רוית ארבל-הוסמן: משפט אחרון.

רוית ארבל-הוסמן: הדגשתי שמדובר בהקשר.

רוית ארבל-הוסמן: עוד לא קראנו את הסעיף – מה הסמכות, מה לב העניין שבגללו אנחנו קוראים את ההגדרה.

רוית ארבל-הוסמן: ההקשר הוא מתן סמכות מאוד גורפת ליתן הוראות ליצרן.

איתן כבל: אני חושב שלצערי, אין מספיק סמכויות לממונה.

איתן כבל: הייתי שמח אם היו לה הרבה יותר.

איתן כבל: הרבה דברים היו נראים אולי קצת יותר טובה ממה שקורה.

איתן כבל: בבקשה.

שלומי לויה: שלומי לויה, היועץ המשפטי, איגוד לשכות המסחר.

שלומי לויה: בהקשר הזה, הצעת החוק הזו מעדיפה את התחרות הבין-מותגית לעומת התחרות הכללי בשוק.

שלומי לויה: הערנו את זה גם בפעם הקודמת.

שלומי לויה: אתן דוגמה פרקטית.

שלומי לויה: לא ברור לנו למה, אם היבואן הישיר - למשל, של טומי הילפיגר, פועל על-מנת למנוע ייבוא מקביל או ייבוא אישי של טומי הילפינגר בצורה מקבילה או דרך ייבוא אישי, אפשר יהיה להטיל עליו הוראות, אבל אם יצרן של גולף, לצורך העניין – נניח שזה יצרן מקומי, פועל כדי למנוע אותו דבר, כדי למנוע את התחרות בשוק הכללי, לממונה לא תהיה סמכות לתת לו הוראות.

שלומי לויה: זה לא מובן, זה יוצר אפליה.

איתן כבל: שאלה מעניינת.

איתן כבל: אבקש את ההתייחסות.

מיכל הלפרין: יש לזכור את הקונטקסט ההיסטורי של הצעת החוק הזו.

מיכל הלפרין: הצעת החוק הזו היא פרי גלגולים של ועדת לנג, שישבה על המדוכה.

מיכל הלפרין: אחת המסקנות הבסיסיות של ועדת לנג היתה שליבואנים רשמיים ויבואנים ישירים יש יכולת רבה מאוד לצמצם את הייבוא המקביל.

מיכל הלפרין: הייבוא המקביל הוא אמנם מביא לנו תחרות תוך-מותגית, אבל מצבה של התחרות התוך-מותגית הזו במדינת ישראל הוא בכי רע, משום שיבואנים רשמיים, ומכיוון שיצרנים בישראל שפועלים מכוח זיכיון מחו"ל או מכוח הרשאה מחו"ל, יש להם טכניקות לחסום את הייבוא המקביל.

מיכל הלפרין: כתוצאה מזה נקבע שצריכה הממונה סמכויות ספציפיות, לטפל באופן ספציפי בעידודו של הייבוא המקביל ובהקלה עליו שכבר ככה סובל מנחיתות מאד בסיסית ביכולת שלו להיכנס לישראל.

איתן כבל: אוריאל לין, בבקשה.

2436: אני לא מתייחס כרגע, כבוד היושב-ראש, לסעיף הבא, שהוא הסעיף המרכזי, שהוא, כפי שאמר היו"ר, סעיף הסמכויות, באילו תנאים אפשר להפעילן, ולמה אני חושב שאנחנו מקדימים קצת את הדיון, אבל אני רוצה להתייחס לסעיף שעומד על סדר היום, סעיף קטן (2) של ההגדרה של יבואן ישיר.

2436: מאחורי ההגדרה הבלתי-הגיונית הזו מסתתרת כוונה שאסביר אתה.

2436: ממתי יצרן הוא יבואן?

2436: איך אני יכול לומר, לפי היגיון הכי פשוט, איך אני יכול להפוך בהגדרת החוק יצרן ליבואן?

2436: אולי גם בחוק אהפוך חתול לכלב?

2436: מה זאת אומרת, שאומר שיבואן ישיר, הוא מייצר טובין?

2436: הוא יצרן.

2436: אני מתפלא על התאחדות התעשיינים.

2436: עכשיו נגדיר את כל התעשייה כיבואנים, כי אנחנו רוצים לטפל ביבואנים?

2436: איזו מין הגדרה הזו?

2436: מדוע לא אומרים כאן ביושר ובפשטות – יצרן.

2436: שיגידו שהוא מייצר על-פי תנאי הסכם או רשיון מאיזשהו גורם בחו"ל.

2436: ממתי זה צריך להיות יצרן?

2436: ממתי יצרן ויבואן?

2436: אני מדגיש את הנקודה הזו, משום שאחר כך, אדוני היו"ר, אתייחס לשאלה הכי מרכזית בחוק הזה – השאלה של שימוש בסמכויות - אילו סמכויות, באילו תנאים, מה עומד מאחורי זה.

2436: אני חושב שמה שכתוב כאן, סותר כל היגיון.

2436: אסור שיהיה בספר החוקים.

איתן כבל: תודה.

איתן כבל: בבקשה.

רוית ארבל-הוסמן: אני רוצה להוסיף שלכל ההגדרות המשונות והמוזרות והתקדימיות האלה בחוק הישראלי אנחנו נדרשים בהוראת שעה אינה נדרשת מלכתחילה.

רוית ארבל-הוסמן: זה עניין שוועדת לנג מלכתחילה אמרה – הצורך בתיקון נדרש רק משום שמונופולין לא מוסדר לפי כוח שוק, משהתיקון הזה נמצא על שולחנו של היו"ר בדיון הקודם, אדוני אמר: זה לא על שולחני, ומה שעל שולחני, אני לא מכיר.

רוית ארבל-הוסמן: כרגע זה על שולחנו של היו"ר.

רוית ארבל-הוסמן: העניין הוא שהוראת השעה הזו בנזקי המשנה שלה, בהשלכות הרוחב שלה, מעבר לסמכות המשונה שאנחנו רוצים פה, קיימת סמכות מקבילה מילה במילה בסעיף 30 בחוק לגבי מונופול.

רוית ארבל-הוסמן: אם אנחנו מטפלים בהגדרת מונופול, אין צורך להפוך יבואן ליצרן ולהפך.

עבד אל חכים חאג' יחיא: אפשר לקבל הסבר?

איתן כבל: בבקשה.

מיכל הלפרין: אני לא רוצה לחתום על כל מה שנאמר בוועדת לנג, אבל אני לא זוכרת שוועדת לנג התלוננה על הגדרת מונופולין בחוק ההגבלים העסקיים, ככל שזכור לי.

מיכל הלפרין: בכל מקרה, תיקון החוק הזה עבר גלגולים רבים עד שהגיע לפה.

מיכל הלפרין: ההצעה הקודמת היתה גורפת יותר, שאמרה שהתנהגויות מסוימות יהיו פסולות מהיסוד.

2436: עבר RIA?

מיכל הלפרין: ואנחנו הפכנו את הכלל הזה לכלל מתון יותר, שמאפשר שיקול דעת לממונה להטיל הוראות – אגב, אם היא חושבת שיש חשש לפגיעה בתחרות, שזה גם מאוד חשוב, כלומר הממונה לא תטיל סתם הוראות כי בבוקר היא קמה ומתחשק לה אלא רק אם היא חושב שיש יסוד בהתנהגויות הקיימות שמקימות חשש לפגיעה בתחרות.

איתן כבל: חשוב לי שתיתני התייחסות- -

עבד אל חכים חאג' יחיא: לא קיבלנו תשובה לענין היצרן.

עבד אל חכים חאג' יחיא: הכוונה בסעיף הזה, שמעבירים את המפעל של המוצר בחו"ל, לפה.

איתן כבל: לא.

איתן כבל: חברים יקרים- -

עבד אל חכים חאג' יחיא: לייצר טובין בישראל מכוח הסדר עם אדם במדינת חוץ.

עבד אל חכים חאג' יחיא: ההסדר הזה יכול להיות גם המכונה שמייצרים שם, ומביאים אותה לפה.

עבד אל חכים חאג' יחיא: אני יכול להבין את זה.

עבד אל חכים חאג' יחיא: אני מעלה את התהייה הזאת.

איתן כבל: אני רוצה לומר נקודה אחת, שהיא קצת מלמעלה.

איתן כבל: אני חושב, בכל הכבוד, ויש המון כבוד לאוריאל – השאלה היא לא אם הוא יצרן או יבואן; השאלה היא השורה התחתונה – מה הצרכן מקבל.

איתן כבל: אם קוראים לו יעקב או עיסאווי או חאג' יחיא, בשורה התחתונה, האם מתקיימת תחרות משוכללת, שאתה, האזרח שיושב בכפר קאסם, טייבה או ראש העין, ירושלים, חיפה או קיבוץ, כפר, מושב, מקבל או יכול כתוצאה מהכללים שמונחים כאן לקבל תחרות משוכללת?

2436: לכך צריך לתת- -

איתן כבל: שנייה.

איתן כבל: התפקיד של הממונה הוא לשקול ולוודא, שאין חסמים שמונעים את השורה התחתונה של תחרות אמתית, שהציבור צריך ליהנות ממנה.

איתן כבל: זו נקודת המוצא המרכזית.

איתן כבל: הרי שניכם שחקנים מרכזיים פה בוועדה.

איתן כבל: הדברים של אוריאל הם טריקיים.

2436: זה לא טריק.

2436: זה עובדה.

2436: מה זה, להגדיר חתול כלב?

2436: לאיזו מטרה?

איתן כבל: אין לי ספק שחשבת על המשפט הזה.

2436: לא.

2436: אני נדהם.

2436: הפכו את התעשייה ליבואנים.

איתן כבל: בכל הכבוד.

עיסאווי פריג': כשאני קורא את זה, וכששמעתי את אוריאל, במבט ראשוני יש היגיון בדבריו.

איתן כבל: אוריאל תמיד מה שהוא אומר, ממבט ראשון נשמע טוב.

איתן כבל: .. ברשותכם, אני רציני.

איתן כבל: חברים, אני רוצה להזכיר לחברי הכנסת – זה לא דיון ראשון כאן.

עיסאווי פריג': זה לא משנה.

איתן כבל: ודאי תמיד יש שאלות ויש חברים – הרי זה הדיון בוועדה.

איתן כבל: זה הטענה שלי על חוק העישון, מה הממשלה עושה.

איתן כבל: אין יותר שקיפות מהדברים שנעשים.

אתי בנדלר: אני מבקשת להעיר שתי הערות: אחת, ליחס בין הצעת החוק הזו להצעת החוק הגדולה, והשנייה, להערתו של ח"כ לשעבר לין בקשר להגדרת יבואן ישיר.

אתי בנדלר: אתחיל בנושא השני.

אתי בנדלר: עקרונית, אפשר היה הרי לכאורה להגדיר יבואן ישיר, להסתפק במה שכתוב בפסקה (1), להוסיף הגדרה נוספת של יצרן על-פי הסדר, ובסעיף 2 לכתוב שהממונה תהיה רשאית לתת ליבואן ישיר וליצרן על-פי הסדר.

אתי בנדלר: כלומר אתה מדבר על טכניקה בלבד ולא על מהות.

2436: לא.

2436: אסביר כשנגיע לסעיף המרכזי.

אתי בנדלר: אבל כרגע אתה מדבר על טכניקה.

אתי בנדלר: ההערה הזאת היא טכניקה.

2436: אי-אפשר לקרוא לזה טכניקה.

2436: זה לא טכניקה.

2436: גם אני הייתי מחוקק בבית הזה.

2436: מעולם לא הייתי מעלה בדעתי להגדיר יצרן כיבואן.

איתן כבל: אתה יודע כמה יצרנים הם יבואנים?

איתן כבל: באמת.

איתן כבל: לא סותר.

איתן כבל: יש גם אנשים שאתה מייצג אצלך, שגם הם יצרנים והם גם יבואנים.

2436: נכון.

2436: איך אפשר לקרוא ליצרן יבואן?

2436: למה לעשות את זה?

2436: זה לא טכני.

אתי בנדלר: עם כל הכבוד, אני חלוקה בעניין הזה.

אתי בנדלר: ברגע שאנחנו מדברים כאן על טכניקה חקיקתית, בהחלט מדובר כאן בטכניקה.

אתי בנדלר: יכול היות שבסופו של דבר בסעיף המהותי, שמעניק סמכויות לממונה על הגבלים עסקיים, יש לך הערות מדוע לסוג כזה של, נקרא לו לצורך העניין יצרן על-פי הסדר, לדעתך לא ראוי שתינתן סמכות לתת הוראות.

2436: לא ראוי לספר החוקים של מדינת ישראל .

2436: גם על זה אני חושב.

עיסאווי פריג': אם אני משמיט את 1 – יבואן ישיר – אדם שמתקיים לגביו אחד מאלה.

עיסאווי פריג': הוא יצרן.

עיסאווי פריג': יבואן הוא יצרן.

עיסאווי פריג': מבחינה משפטית, איך זה מתגבש?

אתי בנדלר: מבחינת טכניקה אני יכולה לכתוב גם שהוא טייס שעושה פעולות מסוימות, או מי שעושה מסעות בעולם עשרה חודשים – זה עניין של טכניקה.

אתי בנדלר: לצורך הפרק הזה בלבד.

עיסאווי פריג': זה יהווה תקדים להגדרות עתידיות.

אתי בנדלר: ספר החוקים זרוע באין סוף הגדרות מיוחדות לצורך סעיף מסוים.

איתן כבל: זה לא המהות.

אתי בנדלר: לגבי היחס בין הצעת החוק הזו להצעת החוק הארוכה: אם הבנתי נכון, כרגע מוצע לתת לממונה על ההגבלים העסקיים סמכויות מסוימות בקשר ליבואן ישיר, כדי להתמודד עם סוג מסוים של בעיה.

אתי בנדלר: נטענת פה טענה, שאם תתקבל הצעת החוק האחרת, זה יתייתר.

אתי בנדלר: הצעת החוק הזו משקפת כרגע או מוצעת לאור המצב המשפטי הנוכחי.

אתי בנדלר: כשהוועדה תגיע לדיונים מהותיים בהגדרות ובהצעת החוק האחרת בכלל, אפשר יהיה להעלות שוב את הטענה הזו, ואם הוועדה תשתכנע אז, שאם תתקבל הצעת החוק השנייה, הפרק הזה מיותר, אפשר לכלול סעיף שפרק ד'2 אם יתקבל, יתבטל.

איתן כבל: אין בעיה.

איתן כבל: אוריאל עשה הרבה דברים כאלה כשהיה ח"כ.

אתי בנדלר: אי-אפשר כרגע, בהתחשב בכך שיש הצעת חוק אחרת, שהדיונים בה לא התחילו - אנחנו לא יודעים אם תתקבל, אם בכלל; אנחנו לא יודעים באיזו נוסח תתקבל, לומר שהצעת החוק הזו מיותרת בגלל שאולי מתישהו.

איתן כבל: גם אנחנו חשבנו שנעביר בקריאה ראשונה את חוק העישון.

איתן כבל: בבקשה.

רוית ארבל-הוסמן: לתשומת לב הוועדה, בנוסח בוצע שינוי מהנוסח הקודם והורחב במובן הזה שזה לא מכוח זיכיון אלא מכוח הסדר – כל יצרן שיש לו הסדר עם אדם במדינת חוץ.

רוית ארבל-הוסמן: לצורך העניין, נאמר פה נכון שלא רק מי שמייצר מותג בין-לאומי אלא מי שיש לו הסדר על מתכון, ויש מקרים כאלה – הוא מקבל את הזכות לייצר לפי מתכון בחו"ל, גם הוא כפוף היום לסמכות הגורפת.

רוית ארבל-הוסמן: כלומר יש לי המותג שלי הישראלי, נקניקיות עלמה, אבל את המתכון- -

מיכל כהן: למעשה מדובר באותו מוצר.

מיכל כהן: אולי ארגיע לגבי היצרנים.

מיכל כהן: אנחנו מדברים על ייצור שהוא כמו ייבוא של מותג בין-לאומי.

מיכל כהן: ייצור של מותגים בין-לאומיים בארץ.

מיכל כהן: לכן נכנס פה לסעיף אדם במדינת חוץ.

2436: קשה לי לשמוע את הדברים האלה.

איתן כבל: אתה יכול לא לקבל את מה שאמרה היועצת המשפטית, שהיא אמונה עליי, לפחות בעניין הזה.

איתן כבל: עזוב את זה עכשיו.

מיכל כהן: לעניין ההגדרה כיצרן או כיבואן, אני מסכימה לגמרי עם היועצת המשפטית – זה עניין טכני, אבל הכוונה פה היא לייצור של מותגים בין-לאומיים בארץ או של מוצרים זהים למה שמיוצר בחו"ל.

איתן כבל: כתוב: אתה חונן לאדם דעת ומלמד לאנוש בינה.

איתן כבל: למה יש ממונה ולא מחשב?

איתן כבל: כי בסוף אתה אומר –מותר האדם מן הבהמה אין.

איתן כבל: בסוף האדם חושב, רואה את הדברים כפי שהם לפניו, ומקבל את ההחלטה.

איתן כבל: הרי את אומרת מתכון.

איתן כבל: אני יכול לתת לך אין סוף כמעט דברים שאפשר להכניס אותם פנימה ולבקש את ההסברים.

איתן כבל: זה בחקיקה כל הזמן רואים.

איתן כבל: הדברים, כפי שהם מונחים פה, הם בגדר הסביר ונותנים את הכלים לממונה לשקול את הדברים לגופו של עניין בצורה סבירה.

איתן כבל: שיש לה הכלים לעשות את עבודתה נאמנה למען הציבור, כך אני רואה את זה.

איתן כבל: מי בעד הסעיף – ירים את ידו.

איתן כבל: מי נגד?

איתן כבל: מי נמנע?

איתן כבל: בעד הסעיף – 2

איתן כבל: הסעיף עבר.

איתן כבל: נמנע אחד.

איתן כבל: עבר.

מיכל כהן: מתן הוראות ליבואן ישיר.

מיכל כהן: 31ו.

מיכל כהן: (א) ראה הממונה כי כתוצאה ממעמדו או מהתנהגותו, של יבואן ישיר, קיים חשש כי ייפגע באופן משמעותי יבוא מקביל או יבוא אישי ובשל כך עלולה להיפגע באופן משמעותי התחרות בענף שבו פועל היבואן הישיר, רשאי הממונה לתת הוראות ליבואן הישיר בדבר הצעדים שעליו לנקוט כדי למנוע את הפגיעה בתחרות כאמור.

מיכל כהן: (ב) הוראות סעיף 30(ג) עד (ח) יחולו, בשינויים המחויבים, לעניין הוראות הממונה לפי סעיף קטן (א).

מיכל כהן: אסביר.

מיכל כהן: זה ליבת התיקון.

מיכל כהן: הסעיף הזה מאפשר לממונה, ברגע שהיא מזהה שיבואן ישיר פועל או מתנהג באופן שפוגע בייבוא מקביל או בייבוא אישי, כלומר בייבוא מחו"ל, שההתנהגות הזו - אנחנו לא באים פה רק להגן על המתחרים או על אותו יבואן מקביל; אם הממונה רואה שההתנהגות הזו עלולה לפגוע באופן משמעותי בתחרות בענף שבו פועל היבואן הישיר, אז היא רשאית לתת הוראות שימנעו את הפגיעה הזו.

עיסאווי פריג': מה מסגרת ההוראות שהיא רשאית לתת?

עיסאווי פריג': ההוראות כתובות?

מיכל כהן: כל דבר יישקל לפי נסיבותיו.

מיכל כהן: למשל, אם יש מפעל בחו"ל, ומקבל מהרשויות כל מיני מסמכים לגבי התקינות, לגבי הסיכון במוצר, שבסופו של דבר כשיבואן מקביל מייבא ומגיע למכס, דורשים ממנו את המסמכים האלה, והם נמצאים רק אצל היבואן הישיר.

מיכל כהן: אם היבואן הישיר לא ייתן ליבואן המקביל – כמובן, בכפוף להחזר הוצאות, הכול צריך להיות סביר בנסיבות, אבל אם היבואן המקביל לא יוכל לקבל את אותם מסמכים מאותו מפעל, תוכל הממונה לתת לו הוראה שתשתף את היבואן המקביל באותם מסמכים כדי שגם היבואן המקביל יוכל להכניס את תוצרתו לארץ.

איתן כבל: ברור.

איתן כבל: תודה.

איתן כבל: אוריאל, בבקשה.

2436: אדוני היו"ר, אני מתחבר לחלוטין עם מה שאמרת קודם, ונקודת המבט צריכה להיות הצרכן.

2436: אבל זו לא רק השאלה.

2436: תמיד השאלה היא איך עושים את זה - האם אנחנו מפקירים את ערכי היסוד במדינה שלנו?

2436: האם אנחנו יכולים להרשות לעצמנו לקעקע את השיטה הדמוקרטית או את האיזונים הנחוצים, כפי שאנחנו מכירים?

2436: אני רוצה להזכיר לכולנו שגם המגזר העסקי הוא צרכן, וציבור הצרכנים זה לא מחנה שנמצא בעימות מול המגזר העסקי.

2436: התפתחה אצלנו תפישה שבאה לידי ביטוי בסעיף זה של מעין רדיפה אחרי יבואנים; גישה סלקטיבית שאומרת: היבואן הישיר בעיניי הוא חשוב.

עיסאווי פריג': מה מדאיג אותך?

2436: שאלת קודם שאלה מאוד נכונה, ואתייחס גם אליה.

2436: יכול להיות שהיו מקרים בישראל – לא אומר שלא, שהיה יבואן ישיר שניצל את מעמדו.

2436: אנחנו פה באים ותוקפים את כל היבואנים הישירים.

איתן כבל: לא נכון.

2436: אדוני היו"ר, אני מאוד ממליץ לכם בשום אופן לא לקבל את הסעיף הזה בנוסחו הקיים, וגם לכבוד הממונה על ההגבלים העסקיים.

2436: פה מדובר בסמכויות שהן כמעט סמכויות של עריצות.

2436: מה אנחנו עושים פה?

עיסאווי פריג': אני אתך.

עיסאווי פריג': רוצה להשתכנע.

עיסאווי פריג': מה מדאיג אותך?

2436: אנחנו אומרים פה שאותו אדם, שהגדרנו אותו יבואן ישיר, והוא תרם תרומה היסטורית גדולה למדינת ישראל, ופתאום היום לפתע אנחנו צובעים אותו.

איתן כבל: אף אחד לא צובע.

איתן כבל: אם הוא בסדר?

2436: אני לוקח אותו כגורם בכל המשק הישראלי, שהוא אחראי ליוקר המחיה.

2436: לפתע פתאום אין לנו מועצות חקלאיות, לפתע אין לנו תעשיות ענק שיכולות להשתלט.

איתן כבל: אוריאל, ברשותך.

איתן כבל: ראה הממונה כי כתוצאה ממעמדו או מהתנה

איתן כבל: גותו – זה לא מצב – עיסאווי, היא לא אומרת: אתה חשוד.

איתן כבל: היא אומרת: אם ראה הממונה.

איתן כבל: מה זה?

2436: אדוני היו"ר, בוא נראה: כתוצאה ממעמדו.

2436: קודם היה כתוב: קיומו.

2436: ביטלו את זה.

2436: רק כתוצאה ממעמדו, ורק משום שקיים חשש.

2436: רק על שום זה שקיים חשש.

2436: מה זה, קיים חשש?

2436: אצלי קיים חשש?

2436: אצלו קיים חשש?

2436: מונח כל כך רחב.

2436: על סמך חשש אנחנו נותנים לרשות רגולטורית, לכפות נורמות התנהגות על מישהו מהמגזר העסקי?

2436: אם לפחות היה מדובר על כך שהוכח שהוא עשה פעולות שמונעות תחרות.

2436: על סמך חשש?

2436: לאיפה הגענו?

2436: אדוני היו"ר, פה מדובר מבלי משים ביצירת סמכויות של עריצות.

2436: אסור לנו שיהיה דבר כזה בספר החוקים שלנו.

2436: על סמך חשש.

איתן כבל: אוריאל, איך הגעת לזה?

איתן כבל: איך אתה יכול להתחיל לדבר במשהו, אלא אם כן – חשש – הכוונה – קיבלת חומר, מישהו שלח לך.

איתן כבל: באיזו סמכות יש לממונה או לכל גורם להתחיל לעסוק במשהו סתם ככה?

2436: משהו ממשי.

2436: לא חשש בלבד.

איתן כבל: לא.

איתן כבל: ברור.

איתן כבל: חוק ההגבלים העסקיים, ממה שאני פה, וגם היועצת המשפטית אומרת לי – חלק גדול ממה שמונח לפתחו זה סביב המושג חשש.

2436: אבל לא בהרחבה זו.

2436: גם השאלה של חבר הכנסת – אילו הוראות?

2436: כל הוראות שהיא רוצה?

איתן כבל: אוריאל, אני מתנצל שלא מספיק נתנו כוח לממונה יותר ממה שיש לה.

איתן כבל: זה כנראה היה מסדיר הרבה דברים.

איתן כבל: בבקשה.

רונן לוי: רונן לוי, יושב-ראש איגוד המוסכים בישראל.

רונן לוי: קודם כל, אני מברך על הוראת השעה הזו, והיינו שמחים שזו לא תהיה הוראת שעה, אלא יהיה חוק קבוע.

רונן לוי: תשובה קצרה למר לין.

2436: אל תעיר לי, ואני לא אעיר לך.

איתן כבל: אוריאל.

איתן כבל: אם היית ח"כ, הייתי מוציא אותך.

איתן כבל: ..

רונן לוי: לא התכוונתי לפגוע בך, מתנצל.

רונן לוי: כמי שמייצג עסקים קטנים, אנחנו עסקים שסובלים מעריצות של יבואנים ישירים.

רונן לוי: מי שקובע היום את הנתונים בשוק זה דווקא היבואנים הישירים.

רונן לוי: הם היום הרגולטור שלנו.

רונן לוי: חברות הביטוח הם הרגולטור שלנו, ולא המדינה.

רונן לוי: אנחנו שמחים שהמדינה מתחילה לקחת סמכויות, ולהפוך לרגולטור, שהיא תקבע את הנתונים בשוק.

רונן לוי: הפרקטיקה בייבוא מקביל, למשל בענף הרכב, היא לא נגמרת בייבוא מקביל של האוטו, כי אחר כך יש חלקים, ויש אחר כך הכניסה.

רונן לוי: למשל, בייבוא מקביל – עכשיו יש יבואנים שמקבלים רכב שהגיע ביבוא מקביל.

רונן לוי: אומרים: אין חלקים לאוטו, למרות שזה אוטו שהגיע מאירופה, ובעצם הפרקטיקה ממשיכה קדימה, ויכולה להמשיך גם 10 ו-11 שנה.

רונן לוי: זה לא מספיק – הדקה הזאת שאתה מטפל בייבוא המקביל; אתה תטפל בזה גם בפרקטיקה שממשיכה אחר כך.

רונן לוי: אתן עוד דוגמאות.

רונן לוי: מכתבי סילוק אחריות היום, שמקבלים אנשים גם על תיקונים שנעשו, על רכבים שהגיעו בייבוא ישיר, ומיבואן הישיר שמטפל במוסך שלא, של היבואן עצמו, זה מכתבים – פרקטיקה חדשה, אחרי חקיקת החוק החדש, שאנחנו כל הזמן מקבלים תלונות באיגוד על מכתבים, ואנחנו מקבלים את המכתבים של היבואנים הישירים, שמסירים את האחריות, אם הרכב טופל.

רונן לוי: אתן דוגמה – יבואן שולח למי שטיפל במוסך אחר, כותב לו שהוא שתל חלקים לא מתאימים, למרות שהחוק מגדיר שאפשר לשים חלקים חליפיים ומותר לטפל במוסך אחר בלי לאבד את האחריות.

רונן לוי: ההגדרה נהיית שתילה.

רונן לוי: לגופו, אנחנו חושבים שצריך למחוק בכלל את כל המשפט הזה, כי פגע באופן משמעותי והוא מקביל וכו' ובשל כך עלולה; אנחנו חושבים שצריך לתת משהו יותר רחב.

איתן כבל: ההפך.

רונן לוי: לא, כי לא צריך לצמצם את זה רק שייפגע היבוא המקביל.

איתן כבל: תודה.

גיל ברגפרוינד: גיל ברגפרוינד, כלכלן המועצה הישראלית לצרכנות.

גיל ברגפרוינד: הסעיף הזה חשוב ספציפית, ואסביר למה – המציאות שממשיכה להתקיים, שלמשל, תלונות שהגיעו אלינו, צרכנים שהתלוננו לגבי טלפונים סלולריים שיבואן מקביל, היתה תקלה של לוח אם, ואומר היבואן המקביל: אני רוצה לרכוש חלקים, כדי לטפל בריקול – הוא לא יכול, כי היבואן לא מאפשר לו.

איתן כבל: זה היה בענף הרכב.

גיל ברגפרוינד: פנינו עם זה לממונה על ההגבלים העסקיים, ולא ניתן היה.

גיל ברגפרוינד: אנחנו רוצים שלממונה תהיה הסמכות לעזור לצרכנים.

איתן כבל: תודה.

איתן כבל: בבקשה.

אליאס עזאם: אליאס עזאם, ראש תחום כלכלה, משרד התחבורה, אגף הרכב.

אליאס עזאם: אנחנו מציעים להשמיט צמד את המילים באופן משמעותי, כי לדעתנו, כדי שהממונה תוכל לפעול לפי הסעיף הזה, היא צריכה להוכיח שלוש משוכות: קיומו של החשש, הפגיעה היא משמעותית, והיא גורמת לעוד פגיעה משמעותית בתחרות.

אליאס עזאם: לדעתנו, הרף הזה הוא גבוה, מאפשר מגוון רחב של פעולות אנטי תחרותיות.

איתן כבל: תודה.

איתן כבל: בבקשה.

דן כרמלי: אדוני, אמרת: אם הוא בסדר, לא צובעים אותו.

דן כרמלי: ואתה צודק.

דן כרמלי: אני חושב שזה גם מה שהממונה תעשה – היא לא תצבע אותו ממילא.

דן כרמלי: אבל לכן צריך להוריד את המילה: כתוצאה ממעמדו, כי הוא לא עושה שום דבר רע מעצם כך שהוא יבואן ישיר.

איתן כבל: תודה.

איתן כבל: ברור.

איתן כבל: בבקשה.

רוית ארבל-הוסמן: בנוסף לזה שתימחק המילה מעמדו- -

איתן כבל: לא.

איתן כבל: תודה.

רוית ארבל-הוסמן: תיקון קונקרטי מילולי.

רוית ארבל-הוסמן: זה לגמרי משפטי.

רוית ארבל-הוסמן: מעמדו – הסבירו למה צריך למחוק.

רוית ארבל-הוסמן: בנוסף להתנהגותו מציעה – ממילא בית הדין להגבלים עסקיים פירש זאת כך בעניין ידיעות, וכך נוהגים – במקום בהתנהגות באופן כללי - מניצול מעמדו לרעה.

רוית ארבל-הוסמן: ואז אנחנו מתכתבים עם החוק ומכוונים למקומות שהממונה רוצה.

איתן כבל: תודה.

איתן כבל: הטענות החזקות שעלו כאן זה הרצו להרחבה של רונן ושל נציג משרד התחבורה.

איתן כבל: אין לי אישית – ככל שאני מאפשר חיזוק מעמדו של ההגבלים, אני רק שמח.

איתן כבל: אני טוען שההגבלים, צריך לעשות הרבה יותר מה שעשה עד היום.

איתן כבל: הוא כלי שלצערי, לא השתמשו בו בצורה משמעותית עד היום מול חוליים שמתקיימים בתוך הכלכלה הישראלית, וזה אחד המקומות – בכאילו.

איתן כבל: אנשים סוגרים לך שוק בצורה כזו שאתה לא יודע לנשום אחר כך.

איתן כבל: לא אתנגד, אם הממונה תגיד - אין לי פה אידיאולוגיה.

איתן כבל: אני מניח שגם לא יהיה כוח בלתי-מוגבל.

איתן כבל: בסופו של ענין אתה מייצר את סוג האיזונים בתוך התהליך הזה, ואם יתברר שיש משהו קיצוני יותר מהתהליך, אני מניח שיש כלים נוספים ואחרים לממונה לשקול אותם.

רוית ארבל-הוסמן: לא אם החוק קובע את זה.

איתן כבל: תודה.

איתן כבל: אני מעלה להצבעה, ברשותכם.

איתן כבל: מי בעד –ירים את ידו.

איתן כבל: בעד – פה אחד

איתן כבל: הנוסח אושר.

מיכל כהן: (2) בסעיף 47(א), בפסקה (5), במקום "לפי סעיפים 30 או 31ג" יבוא "לפי סעיפים 30, 31ג או 31ו"; זה אומר שאם יופרו ההוראות שנתנה הממונה, תוכל להיות עבירה פלילית.

איתן כבל: בסדר גמור.

מיכל כהן: (3) בסעיף 50ד(א) לחוק העיקרי אחרי פסקה (5) יבוא: הפר הוראה שנתן הממונה ליבואן ישיר לפי סעיף 31ו.

מיכל כהן: זה סעיף סמכות הטלת העיצומים, כלומר אם יפרו את הוראות הממונה.

מיכל כהן: 2.

מיכל כהן: הארכת תקופת הוראת שעה.

מיכל כהן: שר הכלכלה והתעשייה רשאי, בהמלצת הממונה ובאישור ועדת הכלכלה של הכנסת, להאריך בצו את תקופת הוראת השעה בתקופה נוספת שלא תעלה על שלוש שנים.

איתן כבל: מי בעד פסקאות 1(2), (3), וסעיף 2, עם התוספת של המילה "בצו"?

איתן כבל: מי נגד?

איתן כבל: מי נמנע?

איתן כבל: בעד – פה אחד

איתן כבל: ההצעה אושרה.

איתן כבל: הצעת החוק אושרה.

איתן כבל: אנחנו נועלים את הדיון.